Tlačová správa: ***Debatou na telefón* s M. Mazurekom porušilo Rádio Frontinus pravidlá objektivity a zákaz podnecovania nenávisti**

*Bratislava, 25. 4. 2017*

Rada pre vysielanie a retransmisiu na dnešnom zasadnutí rozhodla, že odvysielaním programu ***Debata na telefón*** dňa **2. októbra 2016** na programovej službe **Rádio Frontinus**, ktorej jediným hosťom bol poslanec NR SR **Milan Mazurek**,jej vysielateľ, FRONTINUS, s.r.o. porušil zákon o vysielaní a retransmisii.

**Rada konštatovala porušenie dvoch ustanovení zákona č. 308/2000 Z. z. o vysielaní a retransmisii.**

Povinnosť ustanovenú v **§ 16 ods. 3 písm. b)** ZVR porušil vysielateľ tým, že program *Debata na telefón* obsahoval

* vyhranené a výlučne jednostranné názory M. Mazureka týkajúce sa riešenia rómskej problematiky, väzenského systému, sociálneho systému, dôchodkov a prerozdeľovania verejných financií,
* kritické vyjadrenia ku konaniu vlády, predstaviteľov koalície a opozície, výboru pre ľudské práva, riaditeľa RTVS Václava Miku, generálneho prokurátora Jaromíra Čižnára, poslankyne Lucie Nicholsonovej a mimovládnej organizácie Ľudia proti rasizmu,

bez poskytnutia akejkoľvek názorovej oponentúry, čím prišlo **k nezabezpečeniu objektívnosti a nestrannosti politicko-publicistického programu,** za čo vysielateľovi Rada **uložila sankciu – upozornenie na porušenie zákona**.

Povinnosť ustanovenúv **§ 19 ods. 1 písm. b)** ZVR porušil vysielateľ tým, ževprograme *Debata na telefón*

* odvysielal vyjadrenia o neprispôsobilosti, sociálnych výhodách, násilí a vandalizme príslušníkov rómskeho etnika spôsobom porušujúcim **zákaz skrytou formou podnecovať nenávisť na základe príslušnosti k národnosti alebo k etnickej skupine**,
* odvysielal vyjadrenia o nebezpečenstve, ktoré predstavuje skupina islamských imigrantov, spôsobom porušujúcim **zákaz skrytou formou podnecovať nenávisť na základe viery a náboženstva,**
* odvysielal explicitné urážlivé vyjadrenia na adresu rómskeho etnika, čím **porušil** **zákaz otvorenou formou znevažovať alebo hanobiť na základe príslušnosti k národnosti alebo k etnickej skupine**,

za čo vysielateľovi Rada **uložila sankciu – pokutu 15 000 eur.**

 Rozhodnutie Rady nadobudne právoplatnosť jeho doručením vysielateľovi; vysielateľ ho môže napadnúť správnou žalobou na krajskom súde.

 V súvislosti s odvysielaním uvedenej relácie zaevidovala Rada osem sťažností.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk